Page:Catriona (1893).djvu/185

 braw spring morn, and Tam whustled as he claught in the young geese. Mony's the time I've heard him tell of this experience, and aye the swat ran upon the man.

It chanced, ye see, that Tam keeked up, and he was awaur of a muckle solan, and the solan pyking at the line. He thocht this by-ordinar and outside the creature's habits. He minded that ropes was unco saft things, and the solan's neb and the Bass Rock unco hard, and that twa hunner feet were raither mair than he would care to fa'.

"Shoo!" says Tam. "Awa', bird! Shoo, awa' wi' ye!" says he.

The solan keekit doon into Tam's face, and there was something unco in the creature's ee. Just the ae keek it gied, and back to the rope. But now it wroucht and warstl't like a thing dementit. There never was the solan made that wroucht as that solan wroucht; and it seemed to understand its employ brawly, birzing the saft rope between the neb of it and a crunkled jag o' stane.

There gaed a cauld stend o' fear into Tam's heart. "This thing is nae bird," thinks he. His een turnt backward in his heid and the day gaed black aboot him. "If I get a dwam here," he toucht, "it's by wi' Tam Dale." And he signalled for the lads to pu' him up.

And it seemed the solan understood about signals. For nae sooner was the signal made than he let be the rope, spried his wings, squawked out loud, took a turn flying, and dashed straucht at Tam Dale's een. Tam had a knife, he gart the cauld steel glitter. And